**Munkaügyi változások koronavírus járvány idején**

A [**COVID-19 járvány**](https://koronavirus.hu/covid-19-a-legfontosabb-informaciok) teljesen megbénította a világgazdaságot. **A társadalom produktív tagjait szakította ki a munkából**, azért, hogy megvédjék az idős emberek egészségét, és megőrizzék az egészségügyi ellátórendszer működőképességét.  
Leállt a turizmus, vendéglátás, szórakoztatóipar. A szolgáltatói szektor, és a gyártásban érintettek is súlyos nehézségekkel, jelentős megrendeléskieséssel néznek szembe. **Sokan elveszítették az állásukat, mások a lerövidített munkaidő miatt kevesebb bevételhez jutnak**, megint másokat fizetett vagy fizetetlen szabadságra küldenek. Ahol a tartalékok korlátozottak - vagy nincsenek -, ott bizony hamar jelentkezhetnek a **megélhetési problémák, melyek aztán súlyos válságba taszítják a családot**.  
A munkaadók sincsenek könnyű helyzetben, **nem tudják,**[meddig kellene kitartaniuk](https://koronavirus.hu/a-koronavirus-legtonfosabb-esemenyei). A pénzügyi tartalékokkal nem rendelkező **kis, és közepes vállalkozások sokkal kiszolgáltatottabbak** a járványnak, mint a nagyvállalatok és multik. Sok vállalkozás bevétel és tartalékok híján kénytelen megválni a dolgozóktól. A kiadások minimalizálásával esélyt nyernek a túlélésre, hogy a válság után újraindulhassanak. A nagyvállalatok sokkal tőkeerősebbek. A leállási időszakban rendelkezésre állási díjat fizethetnek a munkavállalóknak, ami megegyezik az alapbérükkel. A **termeléskiesést pedig a kétéves munkaidőkeretnek köszönhetően később túlórák keretében behozzák**. A **multiknak jobban megérheti a betanított, kiképzett munkaerőt megtartani, mint elküldeni, majd újra felvenni és betanítani** őket. A céges túlélési stratégiák között szerepel még a dolgozók fizetett szabadságra küldésre, ami valójában egy előrehozott nyári leállásnak felel meg. Jellemzően válságidőszakban elmaradnak a prémiumok, fizetésemelések, bónuszok, stb. Helyette bevezethetik a négynapos munkahetet, ill. másképpen is csökkenthetik a dolgozók fizetését. A **fizetéscsökkentés ugyan fáj a munkavállalóknak, de legalább megmarad a munkájuk** - ezzel együtt az esélyük -, hogy a válság után gyorsan visszaállhasson az életük a rendes kerékvágásba. Válság idején **az állam gazdaságélénkítő és fenntartó szerepe jobban előtérbe kerül**. Magyarországon a kormány számos gazdaságvédelmi intézkedést hozott, melyekkel az emberek megélhetését, a vállalkozások túlélését, ezáltal a munkahelyek megtartását próbálja elősegíteni.

Állami gazdaságvédelmi intézkedések:

* hiteltörlesztési moratórium: ez év végéig felfüggesztik minden magánszemély és vállalkozás 2020. március 18-ig megkötött hiteleinek tőke- és kamatfizetési kötelezettségét. A hitel törlesztőrészlete ettől nem lehet több, csupán futamideje hosszabbodik meg,
* a turizmus, vendéglátás, szórakoztatóipar, szerencsejáték, filmipar területén, valamint az előadóművész, rendezvényszervező és sportszolgáltatást nyújtó ágazatokban a nem lakás céljára szolgáló helyiségre vonatkozó bérleti szerződéseket 2020. június 30-ig nem lehet felmondással megszüntetni, továbbá a bérleti díj a veszélyhelyzet fennállása alatt nem emelhető,
* ezekben az ágazatokban működő gazdasági egységekben 2020. március, április, május és június hónapokra a munkáltatók mentesülnek a munkabér utáni közterhek megfizetésétől,
* felfüggesztik a kilakoltatásokat, lefoglalásokat, és adóvégrehajtásokat, a fennálló adótartozásokat elég lesz a veszélyhelyzet lejárta után befizetni,
* a taxisok után további 81 ezer kisvállalkozónak adnak június 30-ig mentességet a kata átalányadó-fizetési kötelezettség alól,
* az ellátás zavartalansága miatt visszavonásig megszüntetik a hétvégi és munkaszüneti kamionstopot,
* [kutatás-fejlesztési bértámogatás](https://nfsz.munka.hu/cikk/601/): 40 százalékos bértámogatást vállalnak át a kutatási, fejlesztési és innovációs szektor magasan képzett munkavállalóinál három hónapra,
* [munkahelyvédelmi bértámogatás](https://nfsz.munka.hu/cikk/601/): 70 százalékot átvállalnak a munkavállalók kieső jövedelméből a rövidített munkaidőben történő foglalkoztatás három hónapjára, akár [home office-ban](https://koronavirus.hu/home-office-vagyis-otthoni-munka-mire-kell-odafigyelni-hogy-mukodjon" \o "Munkavégzés otthon" \t "_blank) is,
* 0 százalékos vállalkozói hiteleket lehet igényelni,
* mentesítenek minden hallgatót a nyelvvizsgakötelezettség alól, aki 2020. augusztus 31-ig sikeres záróvizsgát tesz,
* az egyetemi hallgatók egyszeri, szabad felhasználású, ötszázezer forint összegű, kamatmentes diákhitelt igényelhetnek,
* az adóbevallási határidőt szeptember 30-ig kitolják,
* felgyorsítják az áfavisszaigénylések kifizetéseit,
* a fizetés nélküli szabadságra küldött munkavállalók biztosítási jogviszonya nem szűnik meg,
* a tanév vége helyett a veszélyhelyzet végéhez igazodik az idei jogosultság családi pótlékra,
* négy év alatt bevezetik a 13. havi nyugdíjat,
* több adónem kulcsát is csökkentik,
* átképzési támogatási program: májusban elindul egy 8 hetes, ingyenes informatikai képzés, amely távoktatásban lesz elérhető,
* ingyen hitelt kapnak a gazdák is az Agrár Széchenyi Kártya folyószámlahitelével, most 200 millió forintos maximumösszeggel.

A valódi áttörést, a gazdaság ismételt növekedési pályára állását, egyben a járvány okozta világválság végét kizárólag egy COVID-19 elleni védőoltás hozza majd el.